पणजीः उत्तर गोंयच्या जिल्हो दंडाधिकाऱ्यान पणजी मार्केट बस स्टॅण्ड ते भलायकी कार्यालय कांपाल मेरेन 26 आनी 27 नोव्हेंबराक दनपारां 3 ते सांजेच्या 4. 30 वरां मेरेन बंद करपाचो आदेश दिला. समांतर आनी भोंवतणच्या रस्त्या वयली येरादारीचेर आदारून दावी बाजू (मांडवी न्हंये वटेन) गाडयांचे येरादारी खातीर उक्ती दवरतले. सक्षम अधिकाऱ्यां कडल्यान परवानगी घेवची, आयोजकांनी कार्यावळी वेळार येरादारी नियंत्रीत करपा खातीर स्वताचे सुरक्षा कर्मचारी दवरचे, असो आदेश मेळ्ळे उपरांत रस्तो बंद करपा संबंदांत प्रसार माध्यमां वरवीं सुचोवणी दिवची, परवानगी दिल्ल्या वेळांत कार्यावळ सोंपोवची आनी रस्तो वाहनांक येरादारी खातीर मेकळो करचो, कार्यावळीक आयिल्ल्या लोकांनी मुखेल रस्त्याचेर आनी हेर रस्त्यांचेर आपलीं वाहनां उबीं करून येरादारीक आडमेळ जावची ना हाची आयोजकांनी खात्री करची, कार्यावळीक आयिल्ल्या लोकांनी भलायकी मंत्रालयान जारी केल्ली कोरोना म्हामारीची सगळीं मार्गदर्शक तत्वां पाळचीं, पणजी पुलीस स्टेशनांतल्या ना हरकत दाखलो घेवचो, अशें कळयलां. तशेंच दिल्ली परवानगी खंयच्याय खिणाक रद्द करपाक शकता, अशेंय आदेशांत म्हणलां.
 उत्तर गोंयच्या जिल्हो दंडाधिकाऱ्यान 28 नेव्हेंबर मेरेन सगळ्या तरांच्या गाडयां खातीर आयनॉक्स लेन म्हणल्यार आयनॉक्स संकुलांतल्यान पणजी मार्केटांतल्यान डीबीबी मार्ग मेरेन वचपी रस्तो तात्पुरतो बंद करपाची अधिसुचोवणी जारी केल्या.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 